
Ehitusloa väljastamine

1. ASJAOLUD JA MENETLUSE KÄIK

Läbivaatamiseks laekus Mõisa tänava pikenduse ehitamiseks ehitusloa taotlus koos tee ehitusprojektiga ning makstud riigilõivuga. Esitatud dokumentide läbivaatamisel on avastatud, et puuduvad: Mõisa tänava ehitusprojekti heakskiit Ida-Eesti Päästeteenistuse poolt; liikluskorraldus tööde teostamise ajaks.

Projekti on kooskõlastanud Ida-Viru Keskkonnateenistus tingimusega, et projektis ette nähtud tegevuse läbiviimiseks säilitatakse kõrghaljastuse maht, EG Võrguteenistus kooskõlastas ehitusprojekti tingimusega, et enne ehitustööde alustamist on vaja tõsta ümber gaasitorustiku osa, mis jääb sõidutee alla, Maanteeameti liiklusohutuse peaspetsialist vaatas läbi projekti märkusteta; Arhitektuuri- ja Linnaplaneerimise Ameti peaarhitekti tingimusega, et tööde teostamiseks võtta luba Tiimani 12 KÜ-lt.
2. ÕIGUSLIKUD JÄRELDUSED

2.1. Kohaliku omavalitsuse korralduse seadus § 30 lõike 1 punkt 2 kohaselt valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2. Narva Linnavolikogu 20. märtsi 2003. a määrus nr 10/12 „Narva Linnavalitsuse ehitusloa ja kasutusloa väljaandmise õiguse delegeerimine”. 

2.3. Ehitusseaduse § 23 lõike 2 punktide 1, 2 ja 3 kohaselt ehitusloa saamiseks tuleb esitada ehitusloa taotlus, ehitusprojekt, mis vastab ehitusloa taotlemisel ehitusprojektile esitatavatele nõuetele ja on koostatud või kontrollitud käesoleva seaduse §-is 47 nimetatud projekteerimises pädeva või kontrollitud käesoleva seaduse §-is 47 nimetatud ehitusprojektide ekspertiiside tegemises pädeva vastutava spetsialisti poolt ja mis on seadustega ettenähtud juhtudel heaks kiidetud, ning tasuda riigilõiv.

2.4. Teeseaduse § 21 lõike 1 Tee-ehitusluba on vajalik avalikult kasutatava tee või avalikult kasutatava tee koosseisus oleva üksiku rajatise ehitamiseks või remontimiseks juhul, kui nendeks töödeks on vaja koostada projekt käesoleva teeseaduse §-s 19 sätestatud nõuete kohaselt.

2.5. Teeseaduse § 21 lõike 2 Kohaliku tee tee-ehitusloa annab valla- või Linnavalitsus.
2.6. Teeseaduse § 51 Kohalik tee on kohalik maantee, tänav, jalgtee ja jalgrattatee, kohalikuks liiklemiseks ettenähtud talitee ja käesoleva seaduse § 4 lõikes 3 sätestatud korras valla- või linnavalitsuse ja eratee omaniku vahel sõlmitud lepingu alusel avalikuks kasutamiseks määratud eratee. Kohalike teede nimekiri määratakse valla- või linnavolikogu otsusega. 

3. OTSUS

3.1. Väljastada Mõisa tänava pikendamise ehitamiseks ehitusluba.
3.2. Kohustada Mõisa tänava omanikku enne ehitustööde alustamist:

3.2.1. seadusega ettenähtud korras taotleda ehitusluba gaasitorustiku ümbertõstmiseks;

3.2.2. esitada ehitusloa väljastajale liikluskorralduse projekt tööde teostamise ajaks;

3.2.3. kooskõlastada Ida-Eesti Päästekeskusega Mõisa tänava ehitusprojekt;

3.2.4. saada luba Tiimani 12 KÜ-lt;
3.3. Ehitusluba ei laiene töödele väljaspool Mõisa tänava krunti. 
4. RAKENDUSSÄTTED

4.1. Korraldus jõustub punktis 1 nimetatud ehituslubade taotlejale teatavakstegemisest.
4.2. Korraldust on võimalik vaidlustada Tartu Halduskohtu Jõhvi kohtumajas30 päeva jooksul arvates korralduse teatavakstegemisest.

